ደቡብ ኣፍሪቃ ድሕሪ ዓርሳ ካብ መግዛእቲ ጸዓዱ ናጻ እተውጽእ፡ ከምዚ ዓይነት እገዳታት ክተንብር ንፈለማ እዋን እዩ። በቲ ቫይረስ ዝተትሓዙ ሰባት ቁጽሮም ናብ 62 ክብ ኢሉ። ፕረዚደንት ስሪል ራምፎሳ፡ ኣብ ዝሓለፈ ሰንበት ኮሮናቫይረስ 'ሃገራዊ ሓደጋ' ክብል ኣዊጁ እዩ። "መጀመርታ ካብ ኤውሮፓ ብፍላይ ድማ ጣልያን ዝመጽኡ ሰባት እዮም ተላኺፎም ነይሮም" ኢሉ። ሕዚ ግን እቲ ለበዳ ኣብ ውሽጢ ዓዲ ካብ ሰብ ናብ ሰብ ይመሓላለፍ ከም ዘሎ ተዛሪቡ። ፕረዚደንት ራማፎሳ፡ ጉዳያት እዚ ሕማም ዝውግን ቤት ምኽሪ ባዕሉ ክመርሖ እዩ። ካብ መንጎ ዝኣወጆም ስጉምቲታት፡ 35 መእተዊ በርታት [ዶባት] እታ ዓዲ ክዕጸዉ፣ ምኽልካል ጉዕዞ ካብ ኣመሪካን እንግሊዝን ሓዊሱ ካብ 8 ሃገራት ዝብሉ ይርከቡዎም። ሰባት ካብ ቦታ ናብ ቦታ ከይንቀሳቐሱ ብምግዳብ፡ ክሳብ ፋሲካ ኣብያተ ትምህርቲ ክዕጸዋ ትእዛዝ ተሓላሊፉ። ካብ 100 ንላዕሊ ሰባት ዝርከብሉ ዝኾነ ህዝባዊ ዋዕላታት ድማ ኣይክሳለጥን። ደቡብ ኣፍሪቃ፡ እቲ ለበዳ ዝምጥን ፈጣን ምላሽ ኣይሃበትን፡ ዕሽሽ ኢላቶ ጸኒሓ ተባሂላ ክትሕመ ቐንያ። ኬንያ ጥብቂ ዝበሃሉ ስጉምትታት ብምውሳድ ትጥቀስ ኮይና፡ ኣብያተ ትምህርቲ ክዕጸው፣ ዝኾነ ወጻእተኛ ገያሻይ ናብታ ሃገር ከይኣቱ ብምእጋድ፡ ካብ ወጻኢ ዝመጽኡ ዜጋታታ ን14 መዓልታት ክውሸቡ ኣዊጃ። ካብኡ ሓሊፉ ድማ፡ ገለ ኣመሓደርቲ ክልላት እታ ሃገር ካብኡ ዝጠንከረ ስጉምቲ'ውን ይወስዱ ኣለዉ። ዓበይቲ ዝበሃሉ ክለባት፣ ማእኸላት ስፖርትን ስልጠናን ይዕጸዉ ኣለዉ። ብርክት ዝበሉ ሰራሕተኛታት መንግስቲ ስርሖም ካብ ገዛ ኾይኖም ክሰርሑ እንትትገብር፡ እዚ ክገብሩ ናይ ስርሖም ጠባይ ዘየፍቅደሎም ኣብ ከም ምጽዋት ሙዚቃ [ዲጄ]ን መስተንግዶን ዝተዋፈሩ ሰራሕተኛታት ግን ኣንጸርጽሮቶም ይገልጹ ኣለው። መብዛሕቲኦም ኬኒያውያን ግን፡ ምስቲ መንግስቲ ዘውጸኦ ኣዋጅ ዝሳነዩ ይመስሉ፤ ክተሓባበሩዎ ጀሚሮም ኣለዉ። ካብ ዝሓለፈ ሰኑይ ጀሚሩ፡ ዓበይቲ ሹቓት [ሱፐርማርኬታት] ብሰብ ተጨናኒቐን ተራእየን። ምንጪ ስእሊ, AFP መግለጺ ስእሊ, ኣብ ኬንያ ኣብያተ ትምህርቲ ኮነ ላዕለዎት ትካላት ትምህርቲ ዓጸዕያ ኣብ ካልኦት ሃገራት ኣፍሪቃ ኸ?
